Marcus Rashford skýtur að marki og Seamus Coleman reynir að komast fyrir á Old Trafford í dag . AFP Everton sótti stig gegn Manchester United á Old Trafford í ensku úrvalsdeildinni í knattspyrnu eftir að liðin skildu jöfn , 1 : 1 , í 17. umferðinni í dag . Þá vann Tottenham 2 : 1 - útisigur á Wolves þökk sé sigurmarki í blálokin . United var búið að vinna þrjá leiki í röð fyrir daginn í dag , þar af leiki gegn Tottenham og Manchester City , en Everton hefur einnig verið á uppgangi eftir að Duncan Ferguson tók við liðinu sem bráðabirgðastjóri . Everton vann Chelsea um síðustu helgi og komst yfir seint í fyrri hálfleik í dag þegar Victor Lindelöf skoraði sjálfsmark úr hornspyrnu Leighton Baines . Gylfi Þór Sigurðsson var einn nokkurra leikmanna Everton sem voru ekki með í dag vegna veikinda og meiðsla en Gylfi veiktist í morgun og varð að segja sig úr hópnum . Meiðslahrjáð lið Everton varð svo fyrir enn einu högginu þegar Lucas Digne þurfti að yfirgefa völlinn eftir um hálftímaleik en inn kom Baines sem lagði upp fyrsta markið . Markið var skoðað í VAR þar sem Dominic Calvert-Lewin virtist brjóta á David de Gea í marki United í aðdragandanum en markið var þó ekki dæmt af . United bætti leik sinn eftir hlé og sótti stíft fram á 77. mínútu þegar því loks tókst að kreista fram jöfnunarmark . Það gerði táningurinn Mason Greenwood , sem var nýkominn af varamannabekknum , með hnitmiðuðu skoti í bláhornið utan teigs . Bæði lið reyndu svo að næla í sigurmark en án árangurs . United er því í 6. sæti deildarinnar með 25 stig og Everton áfram í 16 sæti með 18 stig . Tottenham skoraði í blálokin Tottenham er komið upp í 5. sætið og hefur nú 26 stig eftir dramatískan 2 : 1 - sigur á Wolves . Lucas Moura kom gestunum yfir strax á 8. mínútu áður en Adama Traoré jafnaði metin fyrir Wolves eftir rúmlega klukkutíma leik . Lærisveinar José Mourinho náðu hins vegar að skora sigurmark í uppbótartíma , þvert gegn gangi leiksins , þegar Jan Vertonghen skallaði boltann í netið , einn og óvaldaður , eftir hornspyrnu frá Christian Eriksen .